**A földművesekről, mezőgazdasági termelő szervezetekről, valamint mezőgazdasági üzemközpontokról vezetett nyilvántartás részletes szabályairól szóló 38/2014. (II. 24.) Kormány rendelet 5. § (1) bekezdés b) pont bc) alpontja alapján kiállítandó igazolás kiadásához (földműves nyilvántartás)**

A 38/2014 (II. 24.) Korm. rendelet (*a továbbiakban: Rendelet*) 5. § (1) bekezdés b) pont bc) alpontja értelmében a Magyar Agrár-, Élelmiszergazdasági és Vidékfejlesztési Kamara (*a továbbiakban: NAK*) illetékes területi szerve igazolást bocsát ki arról, hogy a földműves nyilvántartásba felvételét kérelmező magánszemély a mezőgazdasági tevékenységet a kérelem benyújtását megelőző öt évből legalább három évben saját nevében és saját kockázatára folyamatosan folytatta, de az árbevétel azért maradt el, mert a mező-, erdőgazdasági célú beruházás még nem hasznosulhatott.

A NAK igazolására a kérelmezőnek kizárólag abban az esetben van szüksége, amennyiben:

1. az 504/2013 (XII. 29.) Korm. rendelet (a továbbiakban: Kr.) szerinti mezőgazdasági vagy erdészeti szakirányú **képzettséget igazoló okirattal nem rendelkezik** és a NAKVI sem állít ki hatósági bizonyítványt arról, hogy a végzettsége megfelel valamely a Kr.-ben meghatározott szakképesítésnek**, vagy**
2. **nem minősül őstermelőnek** **és nem rendelkezik a számviteli törvény előírásainak megfelelő bizonylattal**, amely szerint a mezőgazdasági tevékenysége folytatásából a kérelem benyújtását megelőző öt évből legalább három évben árbevétele származott, illetve nyilatkozattal, miszerint az állami adóhatóság az árbevétele valóságtartalmát ellenőrizheti vagy
3. **őstermelőnek vagy őstermelőként adózó kérelmezőnek minősül és** a kérelméhez **nem tudja csatolni az őstermelői igazolványt vagy családi gazdaság alapítására vonatkozó szerződést,** valamint annak igazolására, hogy a mezőgazdasági tevékenysége folytatásából a kérelem benyújtását megelőző öt évből legalább három évben árbevétele származott,
* **vagy a lezárt értékesítési betétlap(ok) másolatát**,
* **vagy annak hiányában** a személyi jövedelemadóról szóló 1995. évi CXVII. törvény 5. számú mellékletében szereplő, **általa vezetett alapnyilvántartás vonatkozó másolatát, vagy a bevételt igazoló számviteli bizonylat másolatát**.

Amennyiben a kérelmező rendelkezik a naptári év **egészére vagy egy részére vonatkozó**, a **Mezőgazdasági és Vidékfejlesztési Hivatal által kiállított** jogerős, helyt adó vagy részben helyt adó határozattal területalapú, vagy erdőnek minősülő területre vonatkozó támogatás igénybevételéről, és erről bármilyen számviteli bizonylattal, úgy az utóbbi alapján a nyilvántartásba vétel közvetlenül is kezdeményezhető a járási hivatalnál és nem szükséges a NAK igazolása.

Számviteli bizonylat minden olyan a gazdálkodó által kiállított, készített, illetve a gazdálkodóval üzleti vagy egyéb kapcsolatban álló természetes személy vagy más gazdálkodó által kiállított, készített okmány (számla, szerződés, megállapodás, kimutatás, hitelintézeti bizonylat, bankkivonat, jogszabályi rendelkezés, egyéb ilyennek minősíthető irat) - függetlenül annak nyomdai vagy egyéb előállítási módjától -, amely a gazdasági esemény számviteli elszámolását (nyilvántartását) támasztja alá.

1. **Az ügyintézés menete**

Az igazolás kiállításának feltétele a **NAK-NY-84 nyilatkozat** (*a továbbiakban:* ***nyilatkozat***) **kitöltése**. A szükséges formanyomtatványokat a NAK falugazdászainál vagy a NAK megyei igazgatóságain lehet beszerezni, illetve a NAK portáljáról ([www.tudas.nak.hu](http://www.tudas.nak.hu)) letölthetőek. A nyilatkozatot a területileg illetékes NAK megyei igazgatóságának falugazdászánál vagy az illetékes NAK megyei igazgatóságán kell kitölteni és személyesen benyújtani. A nyilatkozat postai úton történő benyújtására nincsen lehetőség.

Az igazolást a NAK illetékes szervének igazgatója állítja ki, az igazolás kiadásának ügyintézési határideje a nyilatkozat benyújtását követő 30 nap.

A nyilatkozat utolsó részében meg kell jelölni, hogy az igazolást a kérelmező a NAK illetékes szervének igazgatóságán kívánja kézhez venni vagy kéri, hogy az igazolás postai úton kerüljön megküldésre részére.

1. **Az igazolás kiállításának feltételei**

**A nyilatkozat 1.) pontjában** a kérelmezőnek meg kell jelölnie, hogy a kérelem benyújtását megelőző öt év[[1]](#footnote-1) tekintetében mely években nem rendelkezett mezőgazdasági tevékenysége[[2]](#footnote-2) folytatásából származó árbevétellel.

Fontos kiemelni, hogy amennyiben valamely év tekintetében a kérelmező úgy nyilatkozik, hogy árbevétellel rendelkezett, annak valóságtartalmát a NAK nem vizsgálja. Ennek megfelelően:

* A NAK illetékes területi szerve kizárólag azon évek vonatkozásában állíthatja ki igazolását, melyek tekintetében a nyilatkozat 1.) pontjában a kérelmező úgy nyilatkozott, hogy mezőgazdasági tevékenységéből árbevétele nem származott.
* Azon évek tekintetében, melynek vonatkozásában a kérelmező a nyilatkozat 1.) pontjában úgy nyilatkozott, hogy mezőgazdasági tevékenységéből árbevétele származott, ott az árbevétel meglétének tényét az illetékes járási hivatal felé a Rendelet 5. § (1) bekezdés b) pont ba) és bb) pontjának megfelelően szükséges igazolni.

Azon évek tekintetében, melyekről a nyilatkozat 1.) pontjában úgy nyilatkozott, hogy mezőgazdasági árbevétele nem származott, az igazolás kiállításának érdekében az alábbiakat kell a megfelelő bizonyítási eszközökkel alátámasztania:

1. **Mezőgazdasági tevékenységét a saját nevében és a saját kockázatára folytatta** (a nyilatkozat 2. pontja). Ennek alátámasztására az alábbi dokumentumok valamelyikét szükséges a kérelmezőnek a nyilatkozathoz mellékelnie:
* A **föld használatát igazoló dokumentum**:
	+ a kérelmező nevére kiállított földhasználati lap. **A föld tulajdonjogát igazoló dokumentum önmagában nem elfogadható, kivéve, ha igazoltan a területre nincs egyéb bejegyzett földhasználó, vagy a használat nem jegyezhető be** (pl. 1 ha alatti belterületi föld, kivettként nyilvántartott, de ténylegesen mezőgazdasági hasznosítás alatt álló földterület – 109/1999. (XII.29.) FVM rendelet 50. § (2) bek a); (3) f); g)).
	+ a kérelmező nevére szóló föld haszonbérleti szerződés (beleértve a felesbérletet, a szívességi használatra illetve a részesművelésre vonatkozó szerződést, az NFA-val, vagy a honvédelemmel kötött használati szerződést, illetve az elbirtoklásra vonatkozó dokumentumokat is), amely igazolja, hogy az érintett földterület a kérelmező használatában volt;
	+ állattartás esetén kérelmező nevére szóló, állatállomány meglétét igazoló dokumentumot;
	+ egyéb, elfogadható dokumentum például:
* telepítési napló vagy telepítési engedély (és legalább egy bizonylat);
* erdőterületek esetében a NÉBIH EI által elfogadott telepítési tervet jóváhagyó határozat valamint az erdőrészletre vonatkozó erdőterv kivonat;
* állatállomány telepítés megtörténtét igazoló bizonylat (tenyészállatra, hízóalapanyagra, szaporító anyagra, takarmányra, stb. vonatkozó számla;
* növénytermesztés esetében pl. kiadást alátámasztó bizonylat (vetőmag, műtrágya, növényvédőszer, mezőgazdasági szolgáltatás, stb )
1. **Az árbevétel azért maradt el, mivel a kérelmező által megvalósított mező-, erdőgazdasági beruházás nem hasznosulhatott** (a nyilatkozat 3/A) pontja)**.**

A nyilatkozathoz mellékelni kell:

* + 30 napnál nem régebbi földhasználati összesítőt, amennyiben a kérelmező erdőnek nem minősülő földterületekkel rendelkezik **(minden esetben kötelező)**.
	+ a NÉBIH Erdészeti Igazgatósága által kiállított igazolást, mely tartalmazza a kérelmező használatában álló valamennyi erdőrészletet, amennyiben a kérelmező erdőnek minősülő földterületekkel rendelkezik.

Amennyiben a kérelmező a fenti dokumentumok egyikét sem tudja nyilatkozatához mellékelni, akkor a NAK illetékes területi szervének az igazolást nem áll módjában kiállítani.

A **kérelmezőnek valamennyi, a fenti dokumentumokon szereplő földterület vagy erdőrészlet vonatkozásában meg kell jelölnie** a beruházás **hasznosulása elmaradásának okát** azon évek tekintetében, melyekben mező-, erdőgazdasági tevékenységéből árbevétele nem származott.

A nyilatkozaton beruházás hasznosulása elmaradásának okaként az alábbi három ok valamelyikét lehet megjelölni, amit a megfelelő bizonyítási eszközökkel kell alátámasztani:

* **Szőlő, gyümölcs ültetvény nem fordult termőre**: ebben az esetben a nyilatkozathoz mellékelni kell a telepítési naplót, illetve a telepítési engedélyt. Az beruházás hasznosulásának okaként a termőre fordulás elmaradása csak abban az esetben fogadható el, amennyiben az ültetvény telepítése és a nyilatkozatban megjelölt év különbsége nem haladja meg az 1. számú mellékletben meghatározott évek számát.
* **Az erdőrészletekben fahasználati tevékenység nem volt:** ebben az esetben a nyilatkozathoz mellékelni kell a NÉBIH Erdészeti Igazgatósága által elfogadott telepítési terv jóváhagyó határozatot, valamint az erdőrészletre vonatkozó erdőterv kivonatot, amely egyértelműen alátámasztja azt, hogy az adott évben az adott erdőrészleten fahasználat nem történt.
* **Vis maior esemény:** ebben az esetben a nyilatkozathoz az alábbi dokumentumok valamelyikét szükséges mellékelni:
* 44/2007. (VI. 8.) FVM rendelet alapján a Mezőgazdasági és Vidékfejlesztési hivatal által kiállított vis maior igazolás.
* A Kormányhivatal Földművelésügyi Igazgatósága által kiállított olyan hatósági bizonyítvány, mely az adott növénykultúra esetében legalább 50%-os kármértéket tartalmaz.
* A kérelmező által bemutatott biztosítási kárszakértő által kiállított kárfelvételi jegyzőkönyv, amely legalább 50%-os kármértéket tartalmaz.
1. **Állattartás esetén: az árbevétel azért maradt el, mivel a kérelmező által megvalósított mező-, erdőgazdasági beruházás nem hasznosulhatott (a nyilatkozat 3/B) pontja).**

A nyilatkozathoz mellékelni kell:

* a 30 napnál nem régebbi állatállomány összesítőt, nyilvántartási naplót (**minden esetben kötelező**).

A **kérelmezőnek valamennyi, a fenti dokumentumon szereplő állatfaj vonatkozásában meg kell jelölnie** a beruházás **hasznosulásának elmaradásának okát** azon évek tekintetében, melyekben mezőgazdasági tevékenységéből árbevétele nem származott.

A nyilatkozaton beruházás hasznosulása elmaradásának okaként az alábbi három ok valamelyikét lehet megjelölni, amit a megfelelő bizonyítási eszközökkel kell alátámasztani:

* **az állomány nem érte el a tenyész-, vagy vágási életkort, a szaporulat nem hasznosulhatott:** megyei Kormányhivatal Élelmiszerlánc-biztonsági és Állategészségügyi Igazgatósága, vagy a Nemzeti Élelmiszerlánc-biztonsági Hivatal Állattenyésztési Igazgatósága (a továbbiakban: NÉBIH ÁI) által kiállított igazolás, amely tartalmazza a kérelmező tenyészetnyilvántartási, valamint tartási hely és tartás bejelentő adatait vagy az állatállomány telepítés megtörténtét igazoló bizonylat (tenyészállatra, hízóalapanyagra, szaporító anyagra, stb. vonatkozó számla);
* **járványos, fertőző állatbetegség miatti állomány felszámolás:** járványos, fertőző állatbetegség miatti állományfelszámolás, elhullás okának részletezése, igazolása NÉBIH Állategészségügyi és Állatvédelmi Igazgatósága által,
* **vis maior esemény:** amennyiben valamely évre vis maior okot jelölt meg, akkor az állattenyésztési, tartási beruházás hasznosulásának elmaradására vonatkozóan 44/2007. (VI. 8.) FVM rendelet alapján az MVH által kiállított vis maior igazolást, vagy a rendeletben szereplő vis maior okot alátámasztó okirat; vagy a Megyei Kormányhivatal Élelmiszerlánc-biztonsági és Állategészségügyi Igazgatósága által kiadott igazolást, amely az adott állatállomány tekintetében üzemi szinten legalább 50%-os kármértéket tartalma; vagy a biztosítási kárszakértő által készített kárfelvételi jegyzőkönyvet, amely legalább 50%-os kármértéket rögzít.

Amennyiben a kérelmező a 3/A) vagy 3/B) pontban tett nyilatkozatát a megfelelő dokumentumokkal nem tudja alátámasztani, akkor a NAK illetékes területi szervének az igazolást nem áll módjában kiállítani.

1. számú melléklet

|  |  |  |
| --- | --- | --- |
| **Faj** | **Tőszám (db/ha)** | **Ültetvény termőre fordulásának Ideje (év)** |
| alma | 800–1450 | 5 |
| 1451–2000 | 4 |
| 2001–3000 | 3 |
| 3000 feletti | 3 |
| birs | 500 feletti | 5 |
| bodza | 660 feletti | 2 |
| csemegeszőlő | 3000 feletti | 4 |
| cseresznye | 660–1000 | 5 |
| 1000 feletti | 5 |
| dió | 200 feletti | 8 |
| gesztenye | 200 feletti | 8 |
| kajszi | 400–800 | 5 |
| 800 feletti | 5 |
| körte | 660–1650 | 5 |
| 1651–2000 | 5 |
| 2000 feletti | 4 |
| köszméte | 5000 feletti | 2 |
| köszméte törzses oltvány | 5000 feletti | 2 |
| mandula | 410 feletti | 4 |
| málna | 9000 feletti | 2 |
| meggy | 400 feletti | 5 |
| mogyoró | 410 feletti | 4 |
| őszi-barack | 660 feletti | 4 |
| piros ribiszke törzses oltvány | 4700 feletti | 2 |
| piros ribiszke | 4700 feletti | 2 |
| spárga | – | 2 |
| szamóca | – | 1 |
| szőlő | – | 5 |
| tüske nélküli szeder | 2500 feletti | 2 |
| szilva | 800 feletti | 5 |
| homoktövis | 990 feletti | 3 |

1. A kérelem benyújtását megelőző öt évből legalább három év alatt a **nyilatkozat benyújtását megelőző öt évből legalább három teljes naptári évet kell érteni.** [↑](#footnote-ref-1)
2. A Rendeletben 5. §-ában nevesített mezőgazdasági tevékenység alatt a Rendelet 2. § értelmében a Földforgalmi tv. 5. § 14., illetve 18. pontjának megfelelő **mező-, erdőgazdasági tevékenységet, illetve kiegészítő tevékenységet** kell érteni *(****mező-, erdőgazdasági tevékenység****: növénytermesztés, kertészet, állattartás, a méhanya nevelés, halászat, haltenyésztés, szaporítóanyag-termesztés, vadgazdálkodás, erdőgazdálkodás, kiegészítő tevékenységgel vegyes gazdálkodás;* ***kiegészítő tevékenység****: falusi és agroturizmus, kézművesipari tevékenység, fűrészáru-feldolgozás, takarmány-előállítás, mezőgazdasági termékből élelmiszer előállítása, dohányfeldolgozás, bioüzemanyag-előállítás a mező-, erdőgazdasági tevékenység során keletkezett melléktermékek, növényi és állati eredetű hulladék hasznosítása, nem élelmiszercélú feldolgozása, valamint az ezekből a termékekből keletkezett termékek közvetlen termelői értékesítése, mezőgazdasági szolgáltatás, valamint a mezőgazdasági üzemhez tartozó termelési tényezők hasznosítása, értékesítése)* [↑](#footnote-ref-2)